مالين لفريز فجنوب اسبانيا خرجات خبار مقود اليوم. طلبو سلطات بلادهم ينسقو مع الرباط باش يرجعو بشكل مستعجل 7 الاف مياومة مغربية كتخدم فهاد الفلاحة٬ لبلادهم. وفق بيان توصلت به “كود” من جمعية أساجا اللي تتجمع المزارعين فحقول الفريز و الفواكه الحمراء، فالموسم الفلاحي ما بقا ليه والو و يسالي و خص السلطات ديال البلدين توجد لعملية ترحيل العاملات بصفة إستعجالية و عطات أنه على أبعد تقدير الموسم الفلاحي غادي يسالي فبداية يونيو او قبل كاع إيلا استمرت موجة الحرارة اللي تتعرفها المنطقة. ممثلة القطاع أشارت إلى أنها راسلت السلطات الإسبانية بهاد الشأن و طالباتها بالتنسيق مع المغرب باش تبدأ عملية الترحيل. هاد الموقف الجديد ديال القطاع فيه شوية دالإحتيال السياسوي حيت هادي أقل من شهر نفس القطاع دار خرجة إعلامية و قال بأن العاملات غادين يبقاو معززين مكرمين حتى تهدأ الأمور و يتحلو الحدود و اللي ملقاتش خدمة فالمزرعة اللي جات ليها نصيفطوها فين كاينة الخدمة باش متقطعش بيها السبل و قبل منها القطاع كان تيطلب ويزاوك باش العاملات الزراعيات اللي كانو من المقرر يجيو و مقدروش بسبب غلق الحدود، يشوقو كيفاش يديرو ليهم باش يجيبوهم!!! شنو تبدل إذن؟ الأسبوع الماضي حزب فوكس المتطرف تقدم بمقترح فالبرلمان باش المياومات المغربيات، أييه ذكرهم بالجنسية ديالهم، يتم إعادة توزيعهم على قطاعات فلاحية أو صناعية عندها خصاص فاليد العاملة. “فوكس” وصلات بيه لتهديد النساء اللي ما بغاوش بالطرد الفوري. مقترح فوكس ما عندو حتى شي بصيص من الأمل باش يتقبل و يوافقو عليه النواب الإسبان. غير هو هاد قليب الفيستة ديال القطاع الفلاحي بويلفا باين وراه حسابات سياسية لخدمة مصالح “فوكس خصوصا و أن العالم الفلاحي الإسباني هو مرتع خصب للحزب اليميني المتطرف وكيجيب منو أصوات وبالعرارم. مطالبة أرباب المزارع الإسبان بالترحيل الفوري للعاملات و هوما عارفين أن هاد المطلب صعيب بل شبه مستحيل فالظروف الحالية هو أيضا ورقة ضغط على الحكومة الإسبانية باش تحطها فموقف حرج و تعايرها بلي مقادراش تفرض على المغرب ترحيل رعاياه كيفما تتنص على ذلك العقود الموقعة بين الطرفين. وهادشي تيخدم مصالح شكون؟ مصالح فوكس طبعا اللي غادي يضرب شلا عصافير بحجيرة وحدة: غادي يرغم العاملات يميشو يخدمو فقطاعات واخا هوما مبغينش و اللي ممكن تكون فظروف جد سيئة و يقوي شعبيتو مع القطاع الفلاحي اللي تيعاني الامرين باش يلقا شكون يجي يجمع ليه محصولو الزراعي اللي ولاد بلادو تعفرو عليه! 
ازمة كبيرة خرجات وسبابها اليمين المتطرف ودابا كيفاش غادية دير الرباط! مالين لفريز فالصبليون لحكومتهم: ما محتاجينش 7 الاف مغربية هنا رجعوهم لبلادهم دابا